《黄御史宗载席分韵得樽字》
明代·王洪

孟春兆和气，旭日丽以暄。庭卉含新荑，谷风扇芳原。

佳朋乐兹日，携具枉见存。肃我文翰友，列筵属清樽。

仰望西山岑，俯观佳木园。河冰泮馀澌，流泉激清源。

嘤嘤林间鸟，和音复相宣。共谓当尽娱，羽觞疾飞骞。

中酣发微咏，谑以笑与言。遐思邈云霄，奇文馥兰荪。

顾已夙浅薄，幸偕君子论。食苹慕周行，伐檀感明恩。

申交在敦谊，讵曰殽与飧。

作者简介：（1379—1420）明浙江钱塘人，字希范，号毅斋。少年时才思颖发，洪武二十九年成进士，年仅十八。永乐初入翰林为检讨，与修《大典》。帝颁佛曲于塞外，逡巡不应诏为文，受排挤，不复进用。与当时王称、王恭、王褒称词林四王，均有才名。